~

ཀུན་དགའ་ལེགས་པའི་རིན་ཆེན་གྱི་ཞེན་པ་བཞི་བྲལ།
པ་ལ། བྱམས་པ་སྒོམ་པ། སྙིང་རྗེ་སྒོམ་པ། བྱང་ཆུབ་ཀྱི་སེམས་སྒོམ་པ། དེ་དག་གི་སྤྱོད་པ་ལ་
བསླབ་པའོ། །དང་པོ་ལ་བཞི། གཉེན་ལ་སྒོམ་པ། བར་མ་ལ་སྒོམ་པ། དགྲ་ལ་སྒོམ་པ། སེམས་
ཅན་ཐམས་ཅད་ལ་སྒོམ་པའོ། །དང་པོ་ལ་གསུམ། མར་ཤེས་པ། དྲིན་དྲན་པ། དེ་ལ་བྱམས་པ་
སྒོམ་པའོ། །དང་པོ་ནི། རང་གི་ད་ལྟའི་མ་ལྟ་བུ་ལ་མཚོན་ན། འདིས་ད་ལྟ་མ་བྱས་པར་མ་ཟད།
སྐྱེ་བ་མང་པོའི་བར་དུ་མ་བྱས་པ་ཡིན་ཏེ། མ་ཡི་མཐར་ཐུག་རྒྱ་ཤུག་ཚིག་གུ་ཙམ། །རིལ་བུར་བགྲངས་
ཀྱང་ས་ཡིས་ལང་མ་ཡིན། །ཞེས་དང༌། སེམས་ཅན་གཅིག་གིས་མ་བྱས་ཏེ། །ནུ་ཞོ་བྱིན་པ་གང་
ཡིན་པ། །རྒྱ་མཚོ་བཞི་ལའང་དེ་ཙམ་མེད། །སེམས་ཅན་གཅིག་གིས་ཕ་བྱས་ཏེ། །རྟ་དང་གླང་པོ་
བྱིན་པ་གང༌། །ཚངས་པའི་འཇིག་རྟེན་ལས་ཀྱང་བརྒལ། །ཞེས་གསུངས་སོ། །
གཉིས་པ་དྲིན་དྲན་པ་ནི། མ་བྱས་རེས་ཀྱིས་ཕན་ཚད་མེད་པ་བཏགས་ཏེ། དེའང་མངལ་དུ་
ཆགས་ནས་ཟླ་བ་དགུའམ་བཅུའི་བར་དུ་ལུས་ལྕི་བ་དང༌། ངལ་བ་དང༌། དེ་ནས་བཙས་པའི་དུས་
སུ་རང་གི་ལུས་སེམས་འབྲལ་བ་ལ་ཐུག་པའི་སྡུག་བསྔལ་བྱུང་ཡང་བཟོད་པར་བྱས། སྐྱེས་ནས་
བརྡ་དོན་མི་ཤེས་ཤིང༌། ཅིའང་མི་ནུས་པ་རོལ་ཁའི་འབུ་ལྟ་བུར་ཡོད་པ་ལ་བརྩེ་བའི་སེམས་ཀྱིས་
བསྐྱངས། བྱམས་པའི་མིག་གིས་བལྟས། ཟས་ཞིམ་པ་ལྕེས་བསྙོད། མི་གཙང་བ་ལག་པས་ཕྱིས།
སོར་མོ་བཅུའི་ཁ་ལ་བླངས། ཟས་གོས་ལ་སོགས་པ་ཅི་ནུས་སུ་སྦྱར། གནོད་པ་མཐའ་དག་བསལ།
ཆེར་སྐྱེས་ནས་རངགི་སྲོག་དང་བསྡོས་པའི་ནོར་གཅེས་པ་བྱིན། འབྲི་ཀློག་ལ་སོགས་པ་བསླབ་བྱའི་
རིགས་ཀུན་བསླབས། མདོར་ན་གནོད་པ་ཀུན་ལས་བསྐྱབས་པ་སོགས་དྲིན་ཅི་ཡོད་བསམ་མོ། །
གསུམ་པ་བྱམས་པ་བསྒོམ་པ་ནི། འགྲོ་ལ་ཕན་པ་ཉེར་སྒྲུབ་པ། །བྱམས་པ་ཆེན་པོ་ཞེས་བྱ་
འོ༑ ༑ཞེས་གསུངས་པས་བྱམས་པའི་ངོ་བོ། སེམས་ཅན་རྣམས་བདེ་བ་དང་བདེ་བའི་རྒྱུ་དང་ལྡན་
ན་སྙམ་པའི་བློ་ཡིན་པས། དྲིན་ཅན་གྱི་མ་འདི་བདེ་བའི་རྒྱུ་དང་ལྡན་པར་བྱ་སྙམ་པ་སེམས་བསྐྱེད་
དང་འབྲེལ་བ་དང་། བདེ་བ་དང་བདེ་བའི་རྒྱུ་དང་ལྡན་ན་ཅི་མ་རུང་སྙམ་པ་འདུན་པ་དང་འབྲེལ་བ་
དང༌། བདེ་བ་དང་བདེ་བའི་རྒྱུ་དང་ལྡན་པར་གྱུར་ཅིག་སྙམ་པ་སྨོན་ལམ་དང་འབྲེལ་བ་སྟེ། དེ་
~407~

རིས་མེད་ཆོས་རིག་གཏེར་མཛོད་ལས། བློ་སྦྱོང་བརྒྱ་རྩ།
ལྟར་མ་ཡེངས་པར་བསྒོམ་ཞིང་ཚིག་ཏུ་བརྗོད་དོ། །དེ་ལྟར་རྩ་བའི་མ་ལ་མར་ཤེས་ཤིང་དྲིན་དྲན་ནས་
བྱམས་པ་བསྒོམ་པ་ལྟར། བར་མ་དང༌། དགྲ་དང༌། སེམས་ཅན་ཐམས་ཅད་ལའང་དེ་ལྟར་ཁ་སྤོས་
ཏེ་བསྒོམ་མོ། །དེ་ལྟར་བྱམས་པ་བསྒོམས་པས་ལེགས་པར་འབྱོངས་པ་ན་དེའི་སྟོབས་ཀྱིས་སྙིང་རྗེ་
སྐྱེ་བ་ཡིན་ཏེ། སྙིང་རྗེའི་ཆུ་བ་བྱམས་པ་སྟེ། །ཞེས་གསུངས་སོ། །དེས་ན་སྙིང་རྗེ་སྒོམ་པ་ལ་སྙིང་
རྗེའི་ངོ་བོ་ནི། སྡུག་བསྔལ་ཅན་རྣམས་ཡོངས་སྐྱོབ་པ། །སྙིང་རྗེ་ཆེན་པོ་ཞེས་བྱ་འོ། །ཞེས་གསུངས་
པས་ཡུལ་གྱི་སྡུག་བསྔལ་མཐོང་ནས་མ་བཟོད་དེ་དེ་དང་བྲལ་བར་འདོད་པའི་བློ་ཡིན་ལ། དེའང་
གཉེན་ལ་སྒོམ་པ། དགྲ་གཉེན་བར་མ་ལ་སྒོམ་པ། དགྲ་ལ་སྒོམ་པ། སེམས་ཅན་ཐམས་ཅད་ལ་
སྒོམ་པའོ། །
དང་པོ་ལ་གསུམ་ལས། མར་ཤེས་པ་དང༌། དྲིན་དྲན་པ་དང༌། བྱམས་པ་སྒོམ་པའི་སྐབས་
ལྟར་བྱ། སྙིང་རྗེ་སྒོམ་པ་ནི། རང་གི་རྩ་བའི་མ་ལྟ་བུ་གསོན་ནམ་ཤི་ཡང་དེའི་རྣམ་པ་མདུན་དུ་
གསལ་བར་དམིགས་ལ། བདག་གི་དྲིན་ཅན་གྱི་མ་འདི་སྡུག་བསྔལ་དང་ལྡན། བདེ་བ་དང་བྲལ་
འདུག་པ་སྙིང་རེ་རྗེ། འདི་སྡུག་བསྔལ་དང་སྡུག་བསྔལ་གྱི་རྒྱུ་དང་བྲལ་དགོས་ལ། མ་རང་གི་གནས་
ལུགས་ལ་བལྟས་པས་སྡུག་བསྔལ་དང་དེའི་རྒྱུ་དང་ལྡན་ན། དེའི་ལོངས་སྤྱོད་ཅན་དུ་འདུག་པ་སྙིང་རྗེ།
འདི་སྡུག་བསྔལ་དང་བྲལ་བར་བྱ་སྙམ་པ་སེམས་བསྐྱེད་དང་འབྲེལ་བ་སོགས་བྱམས་པ་བསྒོམ་
པའི་སྐབས་ལྟར་བྱ་ཞིང་བསྒོམ། དེ་ནས་ཡང་བར་མ་དང་དགྲ་དང་སེམས་ཅན་ཐམས་ཅད་ཀྱི་བར་
རེ་རེ་ནས་ཁ་སྤོས་སྙིང་རྗེ་བཅོས་མ་མ་ཡིན་པར་སྐྱེས་སྐྱེས་བསྒོམ་མོ། །དེ་ལྟར་སྙིང་རྗེ་སྐྱེས་པ་དང༌།
དེའི་སྟོབས་ཀྱིས་བྱང་ཆུབ་ཀྱི་སེམས་སྐྱེ་བ་ཡིན་ཏེ། དེ་ཡི་རྩ་བ་སྙིང་རྗེར་འདོད། །ཅེས་གསུངས་
སོ༑ ༑
དེས་ན་དེའི་མཇུག་ཏུ་ཀུན་རྫོབ་བྱང་སེམས་བདག་གཞན་བརྗེ་བ་སྒོམ་པ་ནི། སེམས་ཅན་
ཀུན་གྱི་སྡུག་བསྔལ་བདག་ལ་སྨིན། །བདག་གི་དགེ་བས་དེ་ཀུན་བདེ་ཐོབ་ཤོག །ཅེས་པ་ལྟར།
ཡུལ་ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་སྡུག་བསྔལ་དང་ཡིད་མི་བདེ་བ་ཅི་
~408~

ཀུན་དགའ་ལེགས་པའི་རིན་ཆེན་གྱི་ཞེན་པ་བཞི་བྲལ།
ཡོད་པ་ཐམས་ཅད་བདག་ལ་སྨིན་པར་གྱུར་ཅིག །བདག་གི་དགེ་བ་དང་བདེ་བ་དང་ལེགས་པ་ཅི་
ཡོད་པ་ཐམས་ཅད་སེམས་ཅན་ཐམས་ཅད་ཀྱིས་ཐོབ་པར་གྱུར་ཅིག །ཅེས་ཚིག་ཏུ་བརྗོད་ཅིང་ཡིད་
ཀྱིའང་ཞེ་ཐག་པ་ནས་བསྒོམ་མོ། །
བཞི་པ་དེ་དག་གི་སྤྱོད་པ་ལ་བསླབ་པ་ནི། སྤྱིར་བྱང་ཆུབ་སེམས་དཔའི་སྤྱོད་པ་གཞན་ལ་
གནོད་པ་སྤོང་ཞིང་ཕན་པ་ཅི་ནུས་སྒྲུབ།
ཁྱད་པར་དུ་རང་སྨིན་པར་བྱེད་པ་ཕ་རོལ་ཏུ་ཕྱིན་པ་དྲུག་
གི་སྤྱོད་པ་དང༌། བསྡུ་བའི་དངོས་པོ་བཞིས་གཞན་སྨིན་པར་བྱེད་པ་སོགས་རྒྱས་པར་ནམ་མཁའ་
སྙིང་པོའི་མདོ་དང༌། བསླབ་པ་ཀུན་ལས་བཏུས་དང༌། སྤྱོད་འཇུག་དང༌། རྒྱལ་པོ་ལ་གཏམ་དུ་བྱ་
བ་རིན་པོ་ཆེའི་ཕྲེང་བ་ལས་བྱུང་བ་ལྟར་ཉམས་སུ་བླང་གསུང་ངོ་། །བཞི་པ། འཛིན་པ་བྱུང་ན་ལྟ་
བ་མིན། །ཞེས་པའི་དོན། ཀུན་རྫོབ་བྱང་སེམས་ལེགས་པར་སྐྱེས་ཀྱང་བདེན་འཛིན་དང་བཅས་ན་
རྟག་ཆད་ཀྱི་མཐར་ལྷུང་ཞིང་གྲོལ་བར་མི་འགྱུར་བས། དེས་ན་དངོས་པོ་དང་མཚན་མར་འཛིན་
པའི་གཉེན་པོར་ཞི་ལྷག་གཉིས་བསྒོམ་དགོས་ཏེ། ཞི་གནས་རབ་ཏུ་ལྡན་པའི་ལྷག་མཐོང་གིས། །
ཉོན་མོངས་སྐྱོན་རྣམས་འཇོམས་པར་ཤེས་བྱས་ནས། །ཞེས་གསུངས་སོ། །
དེ་ལ་གསུམ། ཞི་གནས་སྒོམ་པ། ལྷག་མཐོང་སྒོམ་པ། ཟུང་འབྲེལ་དུ་སྒོམ་པའོ། །དང་པོ་ནི།
དབེན་ཞིང་ཉམས་དགའ་བ། ཆོས་ལྡན་གྱི་རྒྱལ་པོས་བསྐྱངས་ཞིང་འཚེ་བ་མེད་པ། སྐྱེ་བོའི་རྒྱུ་
འགྲུལ་དང་དགྲའི་གླག་ཅོར་སོགས་བསམ་གཏན་གྱི་ཚེར་མ་མེད་པར་སྟན་བདེ་བ་ལ་འདུག་ནས།
ཐུན་ཐམས་ཅད་ཀྱི་སྔོན་དུ་འགྲོ་བ། སྐྱབས་འགྲོ་སེམས་བསྐྱེད་བྱས་ཏེ། རྐང་པ་རྡོ་རྗེའི་སྐྱིལ་ཀྲུང༌།
ལག་པ་མཉམ་བཞག །ལྕེ་རྐན་ལ་ཅུངཟད་སྦྱར། མགྲིན་པ་ཅུང་ཟད་གུག །སྒལ་ཚིགས་དྲང་པོར་
བསྲང་། མིག་འབྱེད་འཛུམ་རན་པར་བྱས་ལ་བསྒོམ། དེའང་། ཡང་དག་གནས་པ་ལ་བརྟེན་ནས། །
སེམས་ལ་སེམས་ནི་འཇོག་ཕྱིར་དང༌། །ཞེས་གསུངས་པ་ལྟར། ཕྱི་ནང་གི་དམིགས་རྟེན་གང་ཡིན་
པ་གཅིག་གི་སྟེང་དུ་སེམས་རྩེ་གཅིག་ཏུ་འཇོག་པ་ཞིག་ཞི་གནས་ཡིན་ལ། སློབ་དཔོན་གནས་བརྟན་
བྱང་བཟང་གི་ཏིང་ངེ་འཛིན་ཚོགས་ཀྱི་ལེའུར། ཁ་ཕྱིར་བལྟས་ཀྱི་ཞི་གནས་དང༌། ནང་བལྟས་ཀྱི་ཞི་
~409~

རིས་མེད་ཆོས་རིག་གཏེར་མཛོད་ལས། བློ་སྦྱོང་བརྒྱ་རྩ།
གནས་གཉིས་བཤད་ཅིང༌། དང་པོ་ནི། ཕྱི་རོལ་གྱི་དམིགས་རྟེན་ཀ་བའམ། རྡེའུ་ནག་པོ་ལྟ་བུ་ལ་
དམིགས་པ་གཏད་ནས་སེམས་རྩེ་གཅིག་ཏུ་འཇོག །ནང་བལྟས་ནི། དུས་གསུམ་རྟོག་པའི་རྒྱུ་འགྲུལ་
བཅད། །ཅེས་པ་ལྟར། འདས་པའི་རྗེས་མི་གཅོད། མ་འོངས་པའི་སྔོན་མི་བསུ། ད་ལྟ་བ་ལ་བཟོ་
བཅོས་མི་བྱེད་ཅིང་ཡུལ་ལ་འཕྲོ་བ་སྤངས་ནས་ཤེས་པ་རང་གི་ངོ་བོ་ལ་བལྟ་ཞིང་རྩེ་གཅིག་ཏུ་འཇོག་
པའོ། །ཏིང་ངེ་འཛིན་རྒྱལ་པོའི་མདོ་ལས། སངས་རྒྱས་ཀྱི་སྐུ་ལ་དམིགས་ནས་བཤད་ཅིང༌། དེ་དང་
སྔར་རྡེའུ་ལྟ་བུ་ལ་དམིགས་ནས་བསྒོམ་པ་གཉིས་སེམས་རྩེ་གཅིག་ཏུ་གནས་པའི་ཐབས་སུ་བྱེད་
ཀྱང་སངས་རྒྱས་ཀྱི་སྐུ་ལ་དམིགས་ན་སངས་རྒྱས་རྗེས་སུ་དྲན་པར་འགྲོ་ཞིང༌། བསོད་ནམས་ཆེ་
བས་དེའི་དབང་དུ་བྱས་ན། མདུན་དུ་རིན་པོ་ཆེའི་ཁྲི་སྣ་ཚོགས་པདྨ་དང་ཟླ་བའི་གདན་ལ་སངས་
རྒྱས་ཤཱཀྱ་ཐུབ་པ་སྐུ་མདོག་གསེར་བཙོ་མ་ལྟ་བུ་ཕྱག་གཡས་པ་ས་གནོན་དང༌། གཡོན་མཉམ་བཞག་
མཛད་པ། ན་བཟའ་ཆོས་གོས་ངུར་སྨྲིག་ཅན། རྡོ་རྗེའི་སྐྱིལ་ཀྲུང་གིས་བཞུགས་པར་བསམ་ལ།
དེའི་སྐུ་དང་ཁྱད་པར་སྨིན་མཚམས་ཀྱི་མཛོད་སྤུ་ལ་དམིགས་ཤིང་བསྒོམ། ཡང་ན་འོད་དཔག་མེད་
སྐུ་མདོག་དམར་པོ་མཉམ་བཞག་གི་ཕྱག་རྒྱ་ཅན། གདན་སོགས་སྔར་དང་འདྲ་བ་ལ་དམིགས་ནས་
བསྒོམ་ཀྱང་ཆོག་གསུངས།
དེ་ལྟར་ལྷག་མཐོང་གི་སྔོན་དུ་ཞི་གནས་སྒོམ་པ་ནི། ཐོག་མར་ཞི་གནས་བཙལ་བྱ། ཞེས་
པའི་དོན་ཡིན་ནོ། །ཞི་གནས་ལེགས་པར་གོམས་ཤིང་དམིགས་རྟེན་གང་རུང་གི་སྟེང་དུ་ལོ་ཟླ་མང་
པོའི་བར་སེམས་གནས་ནུས་པ་དང༌། དེ་གཅིག་པུས་མི་ཆོག་གི་ཉོན་མོངས་པ་དྲུངས་ནས་འབྱིན་
པར་བྱེད་པའི་གཉེན་པོ་ལྷག་མཐོང་བསྒོམ་དགོས་ཤིང༌། དེའང་སོ་སོར་རྟོག་པའི་ཤེས་རབ་ཀྱིས་
ཕྱི་ནང་གི་ཆོས་ཀྱི་གནས་ལུགས་ལ་དཔྱད་ནས་ཡོད་མེད་རྟག་ཆད་ལ་སོགས་པའི་མཐའ་དང་བྲལ་
བར་རྟོགས་པའི་བློ་དེ་ལྷག་མཐོང་ཡིན་ཞིང་། སྔར་བཤད་པའི་ཞི་གནས་དེ་སེམས་རྩེ་གཅིག་ཏུ་གནས་
པའི་ཐབས་ཡིན་ལ། ཕྱིས་ལྷག་མཐོང་མཐོང་བའི་དོན་ལ་ཞི་གནས་ཀྱི་སེམས་རྩེ་གཅིག་ཏུ་བཞག་
དགོས་པས།
~410~

ཀུན་དགའ་ལེགས་པའི་རིན་ཆེན་གྱི་ཞེན་པ་བཞི་བྲལ།
གཉིས་པ་ལྷག་མཐོང་སྒོམ་པ་ལ་གསུམ། ཡུལ་སྣང་སེམས་ཀྱིས་བྱས་པར་སྒྲུབ། སེམས་
སྣང་སྒྱུ་མར་སྒྲུབ། སྒྱུ་མ་རང་བཞིན་མེད་པར་སྒྲུབ་པའོ། །དང་པོ་ནི། ཡུལ་གྱི་སྣང་བ་སྣ་ཚོགས་པ་
རྟ་དང༌། གླང་པོ་དང༌། སྐྱེས་བུ་ཕོ་མོ་དང༌། རྩིག་པ་དང༌། བུམ་པ་དང་སྣམ་བུ་ལ་སོགས་པ་སྣ་
ཚོགས་སུ་སྣང་བ་འདི། རྒྱུ་མེད་དམ། ཕྱྭ་དང་དབང་ཕྱུག་ལ་སོགས་པས་བྱས་པའམ། འབྱུང་བ་
བཞི་དང་རྡུལ་ཕྲན་ལས་བྱུང་བའམ། སངས་རྒྱས་ཀྱི་སྤྲུལ་པས་བྱས་པ་སོགས་མ་ཡིན་གྱི། ཐོག་མ་
མེད་པ་ནས་རང་གི་སེམས་ལ་དེ་དང་དེའི་བག་ཆགས་བཞག་པའི་དབང་གིས་བྱུང་བ་ཡིན། འདི་
ཐམས་ཅད་ཀྱི་བྱེད་པ་པོ་སེམས་ཡིན། སེམས་ལས་གཞན་པའི་འདིའི་བྱེད་པ་པོ་མེད་སྙམ་དུ་སྒོམ་
པའོ། 1 །
གཉིས་པ་ནི། སྒྱུ་མ་བྱེད་པ་དག་གིས་གཟུགས་སྤྲུལ་ཏེ། །རྟ་དང་གླང་པོ་ཤིང་རྟ་སྣ་ཚོགས་
བྱས། །ཇི་བཞིན་སྣང་ཡང་སྣང་བ་གང་ཡང་མེད། །ཆོས་རྣམས་ཐམས་ཅད་དེ་བཞིན་ཤེས་པར་
གྱིས། །ཞེས་གསུངས་པ་ལྟར། སྔར་བཤད་པའི་ཡུལ་སྣང་སྣ་ཚོགས་པ་དེའང་རྨི་ལམ་ལྟ་བུ། སྒྱུ་མ་
ལྟ་བུ་ཡིན་ཏེ། དཔེར་ན་རྨི་ལམ་དུ་སྡུག་བསྔལ་སྣ་ཚོགས་མྱོང་ཡང་སད་པ་དང་མི་བདེན་པར་ཀུན་
གྱིས་ཤེས་པ་བཞིན་ནོ། །དེ་ཀུན་རྫོབ་ཙམ་དུ་སྣང༌། མེ་ལོང་ནང་གི་གཟུགས་བརྙན་ལྟ་བུ་ཡིན་
སྙམ་དུ་ངེས་ཤེས་སྐྱེས་སྐྱེས་བསྒོམ་མོ། །གསུམ་པ་ནི། དེ་ལྟར་ཡུལ་སྒྱུ་མ་ལྟ་བུ་སྣ་ཚོགས་སུ་སྣང་
བ་དེ་ཡང་ཀུན་རྫོབ་ཙམ་དུ་སྣང་བས་སྣང་བ་མི་འགོག་ཅིང་དཔྱད་ན་དོན་དམ་པར་གྲུབ་པ་སྐྲའི་རྩེ་
མོ་བརྒྱར་གཤགས་པའི་ཚད་ཙམ་ཡང་མེད་སྙམ་དུ་བསྒོམ་མོ། །
གསུམ་པ་ཟུང་འབྲེལ་དུ་སྒོམ་པ་ནི། ཡུལ་སྣང་སེམས་ཀྱིས་བྱས་པར་བསྒྲུབ་པ་ལ་སོགས་
པས་རིམ་པ་བཞིན་གཏན་ལ་ཕབ་ནས་སྤྲོས་པའི་མཐའ་ཐམས་ཅད་དང་བྲལ་བ་སྟོང་པ་ཉིད་དུ་
རྟོགས་ཤིང་ངེས་པར་བྱས་ནས། དེ་ལྟར་རྟོགས་མཁན་གྱི་བློ་དང་ཡུལ་གྱི་གནས་ལུགས་དབྱེར་མེད་ཆུ་
ལ་ཆུའམ། མར་ཁུ་ལ་མར་ཁུ་ཐིམ་པ་ལྟར་རོ་གཅིག་ཏུ་གྱུར་པ་ལ་སེམས་རྩེ་གཅིག་ཏུ་གནས་ནས་
སྒོམ་པའོ། །དེ་ལྟ་བུའི་རྒྱུན་གོམས་པར་བྱས་པས་གོམས་པ་དང༌། དེ་ལྟར་མ་རྟོགས་པའི་སེམས་
~411~

རིས་མེད་ཆོས་རིག་གཏེར་མཛོད་ལས། བློ་སྦྱོང་བརྒྱ་རྩ།
ཅན་ལ་སྟོང་ཉིད་ཀྱིས་དྲངས་པའི་སྙིང་རྗེ་སོགས་སྐྱེས་ཞིང༌། དངོས་པོར་འཛིན་པའི་འཁྲུལ་པ་ལོག་
སྟེ༑ འཁྲུལ་སྣང་ཡེ་ཤེས་སུ་ཤར་བ་ཞེས་བྱ་བ། རྫོགས་པའི་སངས་རྒྱས་སྐུ་གསུམ་གྱི་བདག་ཉིད་
ཅན་གྱི་གོ་འཕང་མངོན་དུ་འགྱུར་བ་ཡིན་ནོ། །
གསུམ་པ་རྗེས་བསྔོ་བས་རྒྱས་བཏབ་པ་ནི། ཐུན་ཐམས་ཅད་ཀྱི་མཇུག་ཏུའང་བྱ་ཞིང༌། དེའང་
འདི་ལྟར་བསྔོ་རྒྱུ་བདག་གིས་ཏིང་ངེ་འཛིན་ཟབ་མོ་སྒོམ་པའི་དགེ་བ་དང༌། དེས་མཚོན་ཏེ་བདག་
དང༌གཞན༌གྱི་དགེ་བའི་རྩ་བ་ཅི་བྱས་པ་འདུས་བྱས་ཀྱི་ཕྱོགས་སུ་གཏོགས་པ་ཐམས་ཅད་བསྔོ།
བསྔོ་བ་རྣམ་པ་ཐམས་ཅད་མཁྱེན་པ་སངས་རྒྱས་ཀྱི་ས་ཡང་བློ་ཡུལ་དུ་བྱས། ཆེད་དུ་བྱ་བ་ནམ་
མཁའ་དང་མཉམ་པའི་སེམས་ཅན་ཐམས་ཅད་ཀྱི་ཆེད་དུ་བསྔོ། རྣམ་པ་རྨི་ལམ་དང་སྒྱུ་མ་ལྟ་བུར་
ཤེས་པའི་སྒོ་ནས་དགོངས་གསོལ་སྔོན་དུ་འགྲོ་བས། དགེ་བ་འདི་ཡིས་སྐྱེ་བོ་ཀུན། །བསོད་ནམས་
ཡེ་ཤེས་ཚོགས་བསགས་ཤིང༌། །བསོད་ནམས་ཡེ་ཤེས་ལས་བྱུང་བའི། །དམ་པ་གཉིས་པོ་ཐོབ་
པར་ཤོག །ཅེས་སོགས་བསྔོ་བ་མདོ་ལས་བྱུང་བ་གང་ཤེས་བྱའོ༎ །།
ཞེས་པ་འདི་ལུང་དང་མངོན་པར་རྟོགས་པའི་ཡོན་ཏན་རིན་པོ་ཆེ་དུ་མའི་དབང་ཕྱུག་སྔགས་འཆང་རྡོ་རྗེ་འཛིན་པ་
ཆེན་པོ་བླ་མ་ཀུན་དགའ་ལེགས་པའི་གསུང་གིས་བསྐུལ་ནས་ཆོས་རྗེ་ཐམས་ཅད་མཁྱེན་པ་ཀུན་དགའ་བཟངཔོའི་ཞབས་
ཀྱི་ཞལ་སྔར་ཚར་གཉིས་ཉན་ཏེ། བླ་མ་དམ་པ་དེ་ཉིད་ཀྱི་ཞབས་རྡུལ་སྤྱི་བོས་ལེན་པ་དགེ་སློང་ཀུན་དགའ་ལེགས་པའི་རིན་ཆེན་
གྱིས་ཟིན་བྲིས་བྱས་ནས། སླར་ཡང་བླ་མ་ཆོས་ཀྱི་རྗེ་ལ་གཟིགས་བསྐྱངས་ཕུལ་ནས། དག་པར་བྱས་ཏེ་བཀོད་པའི་ཤོག་
བུའི་རྐྱེན་སྦྱོར་བ་པོ་ནི། ཆོས་འདི་ལ་དད་ཅིང་འདུན་པ་ཅན་དཔོན་པོ་བློ་གསལ་མིང་གཞན་གྲགས་པ་རྒྱལ་མཚན་ནོ།། །།
རབ་འབྱམས་ཕྱོགས་བཅུའི་རྒྱལ་བ་ཐམས་ཅད་ཀྱི། །གསང་གསུམ་ག